1.《寄赠江宁刘明府》宋 蔡沈
南陆昼日永,北窗风气清。
端居玩时物,园林绿阴成。
新竹梢已繁,修梧叶初荣。
翩翩有幽禽,睍睆发清声。
岂无樽酒欢,抚景难自倾。
亲朋天一端,别我岁倏更。
衷丹寄秋毫,香煤染霜藤。
耿耿叹离群,拳拳怀友人。
珍重万金抵,契阔千恨平。
欲题尺书报,恻怆若为情。
2.《八月十王日夜寄友人》司马光
故人音信绝,对月动相思。
清露滴红叶,此怀当告谁。
秋风广陵郭,正是望涛时。
3.《寄友人》唐 张籍
忆在江南日,同游三月时。采茶寻远涧,斗鸭向春池。
送客沙头宿,招僧竹里棋。如今各千里,无计得相随。
4.《秋夕书事寄友人》 李中
信断关河远,相思秋夜深。砌蛩声咽咽,檐月影沈沈。
未遂青云志,那堪素发侵。吟余成不寐,彻曙四邻砧。